Iktar tard illum f'Berlin il-Prim Ministru Joseph Muscat jiltaqa' mal-Kanċillier tal-Ġermanja Angela Merkel u għada f'Kastilja jilqa' lill-President tal-Kunsill Ewropew Donald Tusk. Dawn huma lkoll diskussjonijiet maħsuba biex qabel summit informali tal-mexxejja kollha tal-pajjiżi tal-Unjoni Ewropea, l-istess mexxejja jiddiskutu f'fora differenti. Fl-aħħar jumejn il-Prim Ministru diġà kien il-Greċja jiddiskuti mal-mexxejja tal-pajjiżi tal-Mediterran u f'Malta laqa' lill-President tal-Iżvizzera. Fuq kollox qiegħed jiddomina l-ġejjieni tal-Unjoni Ewropea. Unjoni Ewropea li, skont osservaturi politiċi, tinsab f'salib it-toroq. Mal-KullĦadd il-Prim Ministru Joseph Muscat stqarr: "Fid-diskussjonijiet li kelli fl-aħħar jiem, illum mal-Kanċillier Ġermaniż Angela Merkel u anke għada meta jkun f'Malta l-President tal-Kunsill Ewropew Donald Tusk, id-diskussjonijiet kollha qed iduru madwar il-futur tal-Unjoni Ewropea, l-isfidi kbar li jeżistu fir-reġjun u l-problemi ekonomiċi li qed jikbru madwarna." Naturalment kull laqgħa jkollha l-aġenda tagħha għalkemm l-interess Malti jibqa' l-istess kullimkien"Fil-laqgħa li kellna f'Ateni bejn il-pajjiżi tal-Mediterran, ħassejt b'mod ċar id-differenza fl-isfidi tal-pajjiżi tar-reġjun. Il-qagħda ekonomika ta' Malta tispikka mhux biss fir-reġjun tal-Mediterran, iżda fl-Ewropa. Kellna diskussjonijiet dwar miżuri kontra l-awsterità u favur tkabbir, Malta għandha l-ikbar rata ta' tkabbir ekonomiku fl-Ewropa kollha. Tkellimna dwar miżuri biex niġġieldu l-qgħad, f'Malta għandna l-inqas rata tal-qgħad fl-Ewropa kollha. Tkellimna dwar investiment fiż-żgħażagħ tagħna u anke hawn Malta għandha l-inqas rata ta' qgħad fost iż-żgħażagħ fl-Ewropa u anke fost l-ogħla rata ta' gradwati li jsibu xogħol," qal il-Prim Ministru. Il-Prim Ministru fisser kif Malta tgawdi rispett kbir fost il-pajjiżi kollha Ewropej. "Il-Valletta Summit għadu frisk fil-memorja tal-mexxejja Ewropej li qed iħarsu 'l quddiem lejn Presidenza Maltija tal-Kunsill Ewropew b'mod pożittiv ħafna. Se nidħlu għall-Presidenza b'riżultati b'saħħithom ħafna li qed issarraf f'vot ta' fiduċja mill-mexxejja kollha Ewropej li qed niltaqa' magħhom. Ir-rwol tagħna fix-xhur li ġejjin se jkun ikbar għax irridu nitkellmu fuq l-issues li qed jiffaċċjaw in-nies fl-Ewropa kollha," temm jgħid il-Prim Ministru. L-IMMIGRAZZJONI FUQ L-AĠENDA MALTA ŻVIZZERA L-immigrazzjoni baqgħet tiddomina fil-laqgħat bilaterali li kellu fit-tieni u l-aħħar jum taż-żjara statali storika li għamel il-President tal-Iżvizzera f'Malta. F'laqgħa kmieni s-Sibt filgħodu f'Kastilja, il-President Żvizzeru Johann Schneider-Amman u l-Prim Ministru Malti Joseph Muscat tkellmu fit-tul dwar il-kwistjoni. L-Iżvizzera tinsab fi stadju li tiddeċiedi tirratifikax referendum kontroversjali li ġie approvat b'maġġoranza minima sabiex jikkontrolla l-moviment ħieles taċ-ċittadini Ewropej f'pajjiżha. Kemm-il darba d-deċiżjoni li ħa l-poplu Żvizzeru sentejn ilu tidħol fis-seħħ, il-pajjiż ikun qed jipperikola ftehim bilaterali li l-Iżvizzera għandha dwar l-aċċess mingħajr restrizzjonijiet għas-suq Ewropew Fid-dawl ta' dan ix-xenarju u l-fatt li fix-xhur li ġejjin Malta se jkollha f'idejha l-Presidenza tal-Kunsill tal-Unjoni Ewropea, il-Prim Ministru Malti qal li se jagħti attenzjoni partikolari lil din il-kwistjoni. L-Iżvizzera tinsab fi ġlieda kontra l-ħin biex tressaq proposti aħjar minn dawk imressqa qabel. Fost l-oħrajn qed tgħid li għandhom jiġu kkontrollati n-numri ta' immigranti li jidħlu fl-Iżvizzera, kemm-il darba l-pajjiż u l-Unjoni Ewropea jaqblu bejniethom li l-qgħad f'ċertu setturi mfittxija mill-immigranti huwa ferm ogħla mill-medja. F'dan il-kuntest il-Prim Ministru Malti rrikonoxxa l-isforzi tal-Iżvizzera li mxiet pass 'il quddiem u lesta biex issib soluzzjoni adegwata għall-immigrazzjoni li qed tolqotha direttament għax, għalkemm mhix Stat Membru, hija tinsab fiż-Żona Schengen. Joseph Muscat tenna t-tħassib tiegħu għall-ħruġ tar-Renju Unit mill-Unjoni Ewropea u kif in-negozjar mal-Iżvizzera dwar il-moviment taċ-ċittadini Ewropej se jolqot b'mod dirett dak li se jiġi miftiehem ukoll mar-Renju Unit wara r-referendum tal-Brexit. "Malta tara l-vot tal-poplu Brittaniku bħal definizzjoni ġdida tal-moviment ħieles li qed isib l-għeruq ġodda fost l-Istati Membri," saħaq Muscat. Intant, iż-żewġ mexxejja wrew l-interess tagħhom biex iż-żewġ pajjiżi jsaħħu r-relazzjoni tagħhom f'diversi oqsma. Fost l-oħrajn semmew il-qasam tar-riċerka u kif titkattar il-kompetittività, f'suq globali iżjed wiesa'.